b'\n_START_ARTICLE_\nKattesundet\n_START_PARAGRAPH_\nKattesundet eller Katsund forekommer som gadenavn i K\xc3\xb8benhavn og en r\xc3\xa6kke andre danske k\xc3\xb8bst\xc3\xa6der fra middelalderen. Der er ikke enighed om navnets betydning. _NEWLINE_Ligesom Kattegat har Kattesundet m\xc3\xa5ske betegnet et sn\xc3\xa6vert farvand. Hos de hollandske s\xc3\xb8farende bet\xc3\xb8d Kattegat et vanskeligt farvand med grundbetydningen "kattehul". Kattegat var alts\xc3\xa5 en passage, som kun en kat kunne slippe igennem. Senere sprogbrug har overf\xc3\xb8rt begrebet Kattesund p\xc3\xa5 de smalle str\xc3\xa6der fra middelalderen. I flere af gaderne l\xc3\xb8b ogs\xc3\xa5 en lille b\xc3\xa6k (eller et lille sund). _NEWLINE_"Kat" kan ogs\xc3\xa5 betyde "en forh\xc3\xb8jning p\xc3\xa5 en f\xc3\xa6stningsvold". En gade med en vold p\xc3\xa5 den ene side og en husr\xc3\xa6kke p\xc3\xa5 den anden side kunne derfor kaldes Kattesund. _NEWLINE_Kattesundet eller Katsund findes eller fandtes i R\xc3\xb8nne, Flensborg, Egernf\xc3\xb8rde, Heiligenhafen, Horsens, Haderslev, Kolding, Assens, Lund, Nakskov, Malm\xc3\xb8, Slesvig by, Svendborg og Aalborg.\n_START_SECTION_\nKattesundet i K\xc3\xb8benhavn\n_START_PARAGRAPH_\nGaden krydser Str\xc3\xb8get ved Frederiksberggade. Tidligere var den et smalt sund, der adskilte kystlinjen ved L\xc3\xb8ngangstr\xc3\xa6de fra den holm, hvor Nationalmuseet nu ligger. I 2015 blev der i Kattesundet udgravet et jordlag, der kan dateres 6.000 \xc3\xa5r tilbage; til overgangen fra Erteb\xc3\xb8llekultur til bondestenalder. Stenalderlaget har ligget under et lag fra middelalderen, der har beskyttet det. S\xc3\xa5 langt er der fundet tv\xc3\xa6rpile og flere skive\xc3\xb8kser.'